Мэкъумэш щIапIэу гектар мин 65-рэ КъБР-м и мылъкум къыхохьэ
КъБР-м и Iэтащхьэ Къанокъуэ Арсен иригъэкIуэкIа зэIущIэм щытепсэлъыхьащ федеральнэ мылъкум къыхэкIыу КъБР-м и мылъкум мэкъумэш щIапIэхэр къыхагъэхьэным теухуа Iуэхум.
КъБР-м и Правительствэм и УнафэщIым и япэ къуэдзэ Марьяш Иринэ зэрыжиIамкIэ, зи гугъу ящIар мэкъумэш щIапIэу гектар мин 65-щ.
— Дэ ди къалэныр а щIыр ди щIыналъэм и мылъкум къыхэдгъэхьэнырщ икIи и унафэ тщIынырщ, къызэрыдгъэсэбэпым къит хэхъуэр Къэбэрдей-Балъкъэрым и бюджетым къэдгъэкIуэнырщ. Нэхъыщхьэращи, ар щIэгъэкъуэн хуэхъунущ щIы реформэр пхыгъэкIыным, — къыхигъэщхьэхукIащ япэ вице-премьерым.
Абы и псалъэхэм ятепщIыхьмэ, ищхьэкIэ щытепсэлъыхьа икIи арэзы къыщытехъуа иужь, КъБР-м и унафэщIхэм «гъуэгу картэ» зэхалъхьащ икIи ар гъэзэщIэнымкIэ жэуап зыхьхэр ягъэбелджылащ. ЩIы гектар мин 15 КъБР-м и мылъкум къыхэгъэхьэным теухуауэ УФ-м и Правительствэм къыдигъэкIыну унафэм и проектыр мы зэманым зэрагъэкIу. А щIыхэр республикэм къратыжыным теухуауэ кIэух унафэр 2014 гъэм и мазаем къыдагъэкIыну я мурадщ.
ЗэIущIэм апхуэдэу хэтащ КъБР-м и Къэрал чэнджэщэгъу Къармокъуэ Хьэчим, къэрал мылъкумрэ щIы IуэхухэмкIэ министрым и къалэнхэр зыгъэзащIэ Тонконог Аннэ, Къэрал мылъкур зехьэнымкIэ федеральнэ агентствэм щIыналъэ къудамэм КъБР-м щыIэм и унафэщIым и къуэдзэ Ульбашевэ Еленэ сымэ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
